উরুগুয়ে ও ফ্রান্সের মধ্যকার শেষ আটের ম্যাচে তাঁকে দায়িত্ব দেওয়ায় অনেকেই ভ্রু কুঁচকেছিলেন। উরুগুয়ে আর্জেন্টিনারই প্রতিবেশী দেশ এবং সরাসরি প্রতিপক্ষ হওয়ার ফলে পক্ষপাতিত্বের আশঙ্কা করা হচ্ছিল। তার ওপর পিটানা পরিচালনা করেছেন এমন কোনো ম্যাচেই যে উরুগুয়ে জেতেনি। তবে এ রকম কিছুর সম্ভাবনা উড়িয়ে দিয়েছিলেন উরুগুয়ে কোচ অস্কার তাবারেজ। ফ্রান্সের সঙ্গে হেরে শেষ আট থেকে বিদায়ের পর তাবারেজ বলেন, ‘এটা সম্পূর্ণই কাকতালীয়। তিনি যেসব ম্যাচ পরিচালনা করেছেন, সেগুলোর কোনোটিই হয়তো আমরা জিততে পারিনি, কিন্তু তিনি একজন ভালো রেফারি এবং এটাই শেষ কথা।’